google/wiki40b huggingface dataset:
The Big Bang Theory

Produksjonen

TV-showets innledende pilotepisode, framstilt for fjernsynssesongen 2006–07, var vesentlig forskjellig fra dens nåværende utgave. De eneste figurer fra den innledende episoden som ble beholdt for en nyinnspilling av piloten var Leonard og Sheldon, framstilt av henholdsvis Johnny Galecki og Jim Parsons, og oppkalt etter TV-produsenten Sheldon Leonard (1907–1997). De to ble sammensatt med to kvinnelige hovedroller, den kanadiske skuespilleren Amanda Walsh som Katie, tøff, men sårbar og som møter de to guttene etter at hun har brutt med kjæresten og blir invitert til å bo i deres leilighet (Katie ble siden erstattet av Penny, spilt av Kaley Cuoco, i den andre pilotepisoden); og Iris Bahr som Gilda, forskerkollega og venn av guttene som blir truet av Katies tilstedeværelse. Den innledende piloten benyttet Thomas Dolbys hitsang «She Blinded Me with Science» som temasang.
Serien ble ikke akseptert, men skaperne ble gitt muligheten til å endre showet og produsere en andre pilot. De brakte inn de gjenværende figurene og endret showet til dens nåværende format. Den opprinnelige pilotepisoden har aldri blitt vist på TV, men har blitt sirkulert på Internett. Om seriens evolusjon har Chuck Lorre uttalt: «Vi gjorde Big Bang-piloten for rundt to og et halvt år siden, og den sugde... men det var to bemerkelsesverdige ting som fungerte perfekt, og det var Johnny and Jim. Vi skrev hele greia, og vi ble velsignet med Kaley og Simon og Kunal.» Om verden noen gang vil se den opprinnelige pilotepisoden, kanskje på en DVD, har Lorre sagt: «Wow, det vil være noe, vi får se. Vis fram dine feilskjær...»
Første og andre pilotepisode av Big Bang Theory ble regissert av James Burrows som ikke fortsatte med showet. Den omarbeidete andre pilotepisoden førte til en bestilling på 13 episoder av CBS den 14. mai 2007. Forut for sending på CBS ble pilotepisoden distribuert gratis på iTunes. Showet hadde premiere den 24. september 2007 og ble akseptert for en full sesong med 22 episoder den 19. oktober 2007. Imidlertid ble produksjonen stanset den 6. november 2007 grunnet forfatterstreiken. Serien fortsatte den 17. mars 2008 på et tidligere tidspunkt på kvelden og viste til sist kun 17 episoder den første sesongen. Etter at streiken var avsluttet ble serien utvalgt for en andre sesong som ble vist i sesongen 2008–2009 med premiere på samme tidspunkt den 22. september 2008. Med økende seertall ble det bestemt at serien skulle gå i ytterligere to år og ut sesongen 2010–11. Siden da har showet blitt utvidet til ytterligere tre sesonger. Showet blir filmet foran et levende publikum.
Momentmagnitude

Momentmagnitude-skalaen, Moment Magnitude Scale,  MMS, MW, er en skala som brukes av seismologer for å sammenligne størrelse på jordskjelv. Denne målemetoden ble utviklet i 1979 av vitenskapsmennene Thomas C. Hanks og Hiroo Kanamori, og erstattet Richters skala.
Bergstad

Bergstad er et by-lignende samfunn grunnlagt med utgangspunkt i gruvedrift. Tidligere hadde bergsteder egne lover, såkalte berglover. 
Før 1683 var den norske bergordningen slik den var fastsatt i kurfyrstedømmet Sachsen fra 14. århundre. Bergordningen dannet grunnlaget for den dansk-norske Bergordinansen av 23. juni 1683, som hjemlet senere kongelige forordninger og bergprivilegier.
I Norge er det bare Kongsberg og Røros som har vært omfattet av berglovene, og omtalt som bergstader. Kongsberg har i dag bystatus. Røros vurderte det samme, men kom frem til at det var mer unikt å fortsatt presentere seg som bergstad framfor som by.
Skjellfjorden

Skjellfjorden (alternativ navneform: Skjerfjorden) er en fjordarm av Sandsetfjorden på Langøya i Øksnes kommune i Nordland. Fjorden har innløp mellom Sandsetneset i nord og Avløysa i sør og strekker seg 2,5 kilometer sørøstover til Skjellfjordeidet i enden av fjorden.
Grenden Ramsvika ligger på nordøstsiden av fjorden. Fra Skjellfjordeidet er det om lag 600 meter over til enden av Eidsfjorden. 
Fylkesvei 820 går langs sørvestsiden av fjorden, mens fylkesvei 950 går langs nordøstsiden.
Österreichisches Biographisches Lexikon 1815–1950

Österreichisches Biographisches Lexikon 1815–1950 (ÖBL) er et østerriksk leksikon som blir utgitt av Österreichische Akademie der Wissenschaften. Det omfatter per 2010 12 bind og 61 rekvisita med hittil mer enn 16 000 biografier, og suppleres med Biographisches Lexikon des Kaiserthums Oesterreich, som behandler tidsrommet 1750–1850.
Lot (båt)

Lot, flertall lotter, er overgangen mellom kjøl og stevn i mange robåter.
De fleste robåter har en buet planke, et lot, mellom kjølen og stevnen foran og bak. Andre navn på lot, er lås, løt og  løte.  Det sies at ordet lot henger sammen med det gammelnorske (undir-)hlutr, som også betegner et buet trestykke.
Skjøtene mellom kjøl og lot og lot og stevn er gjerne såkalte skråskar, og er ofte så nøyaktig utført at de er vanskelige å se.  Derfor blir lotet gjerne oversett når man betrakter buen på en båtstevn.
Et lot kan stikke mer eller mindre ut fra båtbordene, og ha ulik bue, også på båter av samme type, ja, til og med båter fra samme båtbygger.  Både tilfeldigheter (for eksempel buen i lot-emnene) hos den enkelte båtbygger, og krav fra båtkjøperen, kan påvirke dette.  En båt med den sterkeste buen nederst på lotet og/eller ekstra bredt lot, sies gjerne å være «sid i lotet», ha «sidt lot».  Et annet uttrykk som brukes, er at båten er «lobeit» eller «luvbeit», i betydningen av at forskipet tar godt tak i sjøen, og at båten derfor både er logjerrig, og seiler godt på bidevind.  At en båt er lobeit, kommer ofte av at den nettopp er «sid i lotet».
Grindal

Grindal er ei bygd i Rennebu. Grindal grenser nordover til Å, i sør til Voll og østover til Tverdal.
Grindal er først og fremst ei jordbruksbygd, og det er kyr og sauer det går i. Men enkelte av bygdas innbyggere livnærer seg på andre ting, som for eksempel laks og maskiner. Lakseelva Orkla renner gjennom dalføret.
4H-klubben Solrenning 4H har sitt utspring på Grindal, men har de siste årene vært nødt til å trekke lenger oppover bygda for sine arrangement, siden de ikke har noe egnet klubblokale.
Saturn Award

The Saturn Award er en filmpris som deles ut av Academy of Science Fiction, Fantasy & Horror Films til de mest fremstående filmtitlene innen science fiction, skrekkfilm og fantasy. 
Prisen deles ut i over 30 kategorier og omfatter både filmer produsert for kino, TV-produksjoner og video-produksjoner. Den ble utdelt første gang i 1972.
Sankt Thøger

Historie

Thøger stammet trolig fra en adelig familie i Thüringen, men forlot sin familie tidlig for å studere teologi i England. Siden fulgte han med Olav den hellige til Norge, hvor han ble kapellan. Da kongen døde under slaget på Stiklestad, reiste Thøger til Vendsyssel i Danmark. Ved Vestervig bygget han en kirke, som ifølge legenden besto av ris og kvister. Han døde omkring 1065 og ble begravet i Vestervig. 
Omkring 1100 ble det bygget en stenkirke viet Thøger på det sted hvor hans enkle kapell hadde stått. Den fikk navnet Sankt Thøgers kirke og kom til å fungere som sognekirke. Den skal ha hatt dekorert romansk apsis og tverrskip, samt et sentraltårn i krysshvelvet over langhus og tverrskip. Da den i 1547 ble revet, tok kirkens siste prost Svend Mogensen, seg så nær av det at han døde.    
Thøgers jordiske rester ble den 30. oktober 1117 overført til augustinernes nærliggende kirke i Vestervig kloster. 
Thøger ses på et kalkmaleri fra Skive kirke, med en kirkemodell som attributt.
Emmi Leisner

Bakgrunn

Emmi Leisners mor, født i Husum var en meget dyktig sanger og pianist. Hennes far var av dansk opprinnelse, skipsingeniør og ivrig amatørsanger.

Karrière

Emmi Leisner hadde allerede i en alder av ti år bestemt seg for at hun ville bli sanger. Etter skolegangen ble hun imidlertid sendt til Danmark for å lære seg husstell. Som sekstenåring måtte hun på kort varsel vikariere under en konsert og fikk meget gode presseomtaler. Foreldrene bestemte seg for å gi henne musikkutdannelse og hun reiste deretter til sangpedagogen Helene Breest i Berlin. 
Etter ferdig utdannelse ble Emmi Leisner ansatt hos organisten Karl Straube som solist i det berømte Thomanerchor. I Leipzig opptrådte hun også ved operaen. Fra Leipzig gikk hun videre til operaen i Frankfurt og fra 1913 til 1921 ansatt ved Operaen på Unter den Linden i Berlin og senere ved Volksoper i Berlin. Hun opptrådte ved Kungliga Teatern i Stockholm 1919 og 1922. 
Som operasangerinne gjorde Emmi Leisner minneverdige tolkninger av Amneris (Aida), Dalila (Samson et Dalila), Brangane (Tristan und Isolde), Fricka (Nibelungenringen) og Erda (Nibelungenringen). 
Emmi Leisner gjorde flere opptredener i Norge og deltok blant annet i Oslo ved Cæciliaforeningens Bachfest i 1921. Senere ble Leisner populær som konsertsanger, særlig kjent for sin mørke stemme og intensitet i foredraget.
Spesielt viktig verneområde

Spesielt viktig verneområde (engelsk: Special Area of Conservation) er en status for verneområder definert av Europakommisjonen. De er definert i  kommisonens «habitatsdirektiv» (Habitats Directive (92/43/EEC)), og også kjent som Direktivet om bevaringen av naturlige habitater og av vill fauna og flora (Directive on the Conservation of Natural Habitats and of Wild Fauna and Flora). Verneområdene skal beskytte de 220 habitatene og rundt 1000 artene som er oppført i direktivets tillegg I og II som å være i «Europeisk interesse» ifølge direktivets kriterier.
Danco Coast

Danco Coast er den delen av Antarktishalvøyas vestkyst som ligger mellom Cape Sterneck og Cape Renard. Denne kyststrekningen ble utforsket i 1898 av Belgica-ekspedisjonen under ledelse av Adrien de Gerlache. Han navnga den etter løytnant Emile Danco, som døde under ekspedisjonen.
Kalkbrenning

Historie

I antikkens Hellas bruktes en murmørtel blandet av brent kalk og vulkansk aske. Denne byggesmåten ble videreført av romerne. I romerske byggverk som Pantheon ble kalkmørtel brukt til murverk av tegl og ved hjelp av hydraulisk kalk også til betong. 
I middelalderen ble kunsten å brenne kalk også tatt i bruk i Norge ved bygging av kirker og borger av murverk. De eldste rester etter murkalk i Norge finnes under Klemenskirken i Oslo fra like før år 1100. Etter 1100 ble klosteret på Hovedøya i Oslo bygget, og deretter fulgte byggingen av flere kirker i Oslo: Gamle Aker kirke, Hallvardskatedralen, Nikolauskirken, Korskirken og Mariakirken. Kalkproduksjon forekom i mange distrikter med naturlige forekomster av kalkstein, ikke minst i Oslofeltet, og særlig i  Asker og Bærum. Her ble det også bygget flere kirker på 1100-tallet: Gamle Asker kirke, Haslum kirke og Tanum kirke.
Dieselmotor

En dieselmotor er en intern forbrenningsmotor som ble konstruert av den tyske ingeniøren og oppfinneren Rudolf Diesel (1858–1913) i 1897.
Moderne dieselmotorer har kompresjonsforhold på mellom 14:1 og 25:1, og er ofte turboladet for å øke vekt-effekt-forholdet. En bensinmotor har normalt ikke høyere kompresjonsforhold enn mellom 8:1 og 12:1. Høyere kompresjon betyr bedre virkningsgrad, som fører til at dieselmotorer har et generelt lavere brennstoff-forbruk enn bensinmotoren, selv om Otto-prosessen i teorien har høyere virkningsgrad.
Dieselmotoren kan, som bensinmotoren, operere både etter to- og firetaktsprinsippet, men totakts dieselmotorer er kun vanlig i store marine motorer (krysshodemotor), lokomotiver, eller i spesielle motorvarianter.
I desember 2005 ble det for første gang i Norge registrert flere nye personbiler med dieselmotor enn med bensinmotor. I 2006 var 48,3% av de nyregistrerte personbilene i Norge utstyrt med dieselmotor.

Forbrenningsprosess

Dieselmotorens forbrenningsprosess er ulik bensin-motoren, vi bruker trykk og temperatur til å antenne brennstoffet. 
Forbrenningen består av en oksidasjonsprosess, dette vil si at  oksygen binder seg kjemisk til ett brennbart materiale og frigir kjemisk bundet energi.

For å ha en god forbrenning må visse kriterier være oppfylt

-         Må skje forholdsvis raskt
-         Lang etterbrann er uønskelig
-         Må ikke gi for rask trykkstigning (dette gir store mekaniske påkjenninger)
-         Må forbrenne fullstendig (uforbrente partikler gir soting og forurensning) 
-         Det er kun hydrokarbon + noen alkoholer som tilfredsstiller kravene
Marion Ravn

Karriere

Hun ble kjent via sin deltakelse i duoen M2M sammen med Marit Larsen. M2M ble oppløst i 2002. 
I 2005 slo hun gjennom som soloartist med albumet Here I Am, og særlig singelen «Break You», som er hentet fra dette albumet. Hun sang duett med Meat Loaf på låten  «It's All Coming Back To Me Now» som er fra Meat Loafs album Bat Out of Hell III (2006). Låten nådde førsteplass på VG-lista og lå på listen i 21 uker. Hun turnerte store deler av verden for å promotere albumet.
I mars 2006 vikarierte hun som programleder for Idol i et av finaleprogrammene.
I 2010 var hun en av de faste dommerne i X Factor på TV 2: Hun var da mentor bl.a. for Atle Pettersen som kom på andreplass.
Hun var i dommerpanelet for Idol 2011 sammen med Bertine Zetlitz, Gunnar Greve Pettersen og Hans-Erik Dyvik Husby.
I 2012 gjorde hun comeback som artist og ga ut singelen «Colors Turn To Grey». Musikkvideoen kom ut 30. mars 2012.
I 2013 var hun med i den andre sesongen av TV 2-programmet Hver gang vi møtes, sammen med blant andre Kurt Nilsen, Lene Marlin og Ole Paus.

Privatliv

25. mai 2013 giftet Ravn seg med snøbrettutøveren Andreas Ygre Wiig. De ble skilt to år senere.
Blåbærbladmåler

Utseende

En liten (vingespenn 19 – 22 mm), spinkel måler, blågrønn som nyklekket, men fargen falmer raskt til blekgrønt eller gulaktig. Både for- og bakvingene har to tannete, hvite tverrlinjer. Larven er lang og tynn, grønn med en rekke av røde flekker langs ryggen. Hodet er delt i to spisse lober ("horn") av en dyp pannefure.

Levevis

Blåbærbladmåleren flyr i bar- og blandingsskog med bunnvegetasjon av bærlyng, og på myrer. Larvenes næringsplanter er blåbær (Vaccinium myrtillus) og blokkebær (Vaccinium uliginosum). De voksne sommerfuglene flyr om natten i mai – juli, men de skremmes også lett opp på dagtid.

Utbredelse

Arten finnes i Europa og videre østover til Kina, Korea og Japan. I Norge er den vanlig i Sør-Norge, mens det er gjort spredte funn av den i Nord-Norge.
Ranrike prosti

Ranrike prosti (norrønt Ránríkis prófastdœmi) var omkring fra Borgerkrigstiden til Freden i Roskilde et prosti i det tidligere norske landskapet Bohuslen.

Kilde

Johnsen, Oscar Albert (1905). Bohuslens eiendomsforhold. Cammermeyer.
Vedvik

Vedvik er en liten bygd på nordsida av Vågsøy i Sogn og Fjordane fylke, mellom Halsør og Refvik. Beboerne har sitt arbeid utenfor bygda, i Måløy eller Raudeberg, men tidligere var det jordbruk som preget bygda. Melkeproduksjon og sau var mest utbredt da, men i senere tider har bøndene i Vedvik lagt mer vekt på storfe.
På 1500–1600 talet var det 3 gårder i Vedvik. I 1830-årene var det økt til 15 stykker.
De eldste gårdsnavnene er: Hola, Telvikja, Sætra, Horn, Riseng, Myrane, Rinden, Steinane, Breisethola, Mosolen, Steinagarden, Kvia, Bakken og Hammaren.
Den første skolen lå i Geilane og var ferdig i 1902. Senere fikk Refvik et skolehus i 1922. Vedvik fikk ny skole i 1957. Skolen i Vedvik ble lagt ned i august 2002, men er blitt et grendehus. Der har de fester (Ribbefest og krabbefest), bingo og Vedvik brassband øvde.
George Arliss

Liv og virke

Arliss begynte sin karriere som skuespiller på britisk teater i 1887. I 1900 opptrådte han på West End i London med flere biroller. Arliss reiste til USA i 1901, og han bodde i Nord-Amerika i tyve år. Arliss begynte sin filmkarriere i USA med filmen The Devil (1921), etterfulgt av Disraeli og fire andre stumfilmer før han begynte med lydfilmer. 
Arliss dukket ofte opp sammen med sin kone, Florence Arliss (1871–1950), som han var gift med fra 16. september 1899 til hans død. De hadde ingen barn, men Leslie Arliss, som var en kjent produsent og regissør er flere ganger blitt feilaktig referert til som sønnen til Arliss i enkelte oppslagsverk. Ekteparet var i London i 1939, og utbruddet av andre verdenskrig forhindret deres retur til Nord-Amerika. 
Arliss har en stjerne på Hollywood Walk of Fame som ligger ved 6648 Hollywood Boulevard.
Ousas av Aksum

Ousas eller Ousana(s) (død ca 500) var konge av Aksum tidlig på 500-tallet e.Kr.. Han er kjent fra flere mynter som ble preget i løpet av hans styre.
Ettersom gullmyntene som ble preget med kongens navn ligner meget på de til kong Kaleb av Aksum har Munro-Hay foreslått at Ousas kan være et annet navn på Tazana, som er beskrevet i både den etiopiske tradisjonen og på Kalebs mynter som hans far.
Museo Nazionale, Palazzo del Bargello

Museo Nazionale, Palazzo del Bargello er i dag et viktig kunstmuseum i Italia. Bygningen ble i en periode brukt som anstalt og fengsel, og ble da også kalt for Palazzo del Popolo (Folkets palass). Adressen er Proconsolo 4, Firenze.
Bargello er avledet av latin bargillus, og har samme ordstamme som det gotiske bargi, som på norsk er blitt til borg.

Borgen

Palazzo del Bargello ble opprinnelig oppført som sete for byrådet, men ble 1261 overtatt den høyeste magistrat, Podestà, ved Firenzes bystyre, og ble da omtalt som Palazzo del Podestà. Palazzo del Bargello er nå den eldste offentlige bygning Firenze. I høyrenessansen på 1300-tallet var fasaden hyppig brukt som åsted for uthenging av folkets fiender gjennom såkalte pittura infamante.
Mandolin

Jazz

Mandolin har vært brukt – og brukes fortsatt – i mange former for musikk, både innen klassisk musikk og en rekke former for populærmusikk. Dave Apollon (1898-1972) regnes blant de store mandolinister. Han spilte mest jazz, hvor dette instrumentet ikke er så vanlig. Han turnerte bl.a. med Duke Ellington og Django Reinhardt.

Oldtime og bluegrass

Mandolin var vanlig i oldtimemusikk, kanskje særlig i Kentucky, hvor Chick Hurt i Prairie Ramblers var en av de store fra ca. 1930 av. Den brukes også i country og i noen former for folkemusikk. Den er særlig vanlig i bluegrass, hvor den forekommer praktisk talt alltid. «Bluegrassens far», Bill Monroe (1911–96), spilte mandolin gjennom hele sin lange karriere. Ricky Skaggs, Ronnie McCoury og Sam Bush regnes blant verdens beste mandolinister innen dagens bluegrass.

Klassisk musikk

Innen klassisk musikk regnes Caterina Lichtenberg som en av verdens beste mandolinister. Ved en avstemning på nettet ble Chris Thile kåret som alle tiders beste mandolinist. Hans repertoar spenner fra bluegrass til folk og klassisk musikk.

Norge

I norsk bluegrass spiller Øystein Sunde av og til mandolin, likeså Kai Henrik Ryen i Ila Auto. En annen norsk mandolinist er Jan Eilif Amundsen. Både Kari Aasland og Jeff Wasserman har spilt mandolin i Gone At Last fra Haugesund.
Grimstad kapell og kirkegård

Grimstad kapell er gravkapellet på Grimstad kirkegård, som betjener Grimstad by.
Kirkegården på Frivoll ble innviet den 8. oktober 1872 og er siden utvidet en rekke ganger.
Gravkapellet er tegnet av Johan Keyser Frølich og ble oppført i 1920–21, med innvielse den 31. august i sistnevnte år. Det ble restaurert i 1984, 2006 og 2010.
Kapellet er utsmykket av Kjell Nupen.

Kilder

Åsmund Bie Eriksen, red. (1981). Grimstad kirke 100 år 1881-1981. Grimstad menighetsråd. s. 44-46.
Mount Aorangi

Mount Aorangi er et fjell i Millen Range i Antarktis, 3135 moh. Navnet ble gitt av New Zealand Federated Mountain Clubs Antarctic Expedition, 1962–63, fordi fjellet trengte gjennom skylaget, og er en referanse til New Zealands høyeste fjell Aoraki/Mount Cook. Aorangi og Aoraki er dialektvarianter av samme ord, som kan bety skygjennomborende.
Det finnes også et mindre fjell med samme navn i Raukumara Range, Gisborne District på New Zealands North Island, 1273 moh med 300 m primærfaktor.
Cecilia og rallaren

«Cecilia og rallaren» er den mest kjente av alle rallarvisene, og Svensk Visearkiv har over hundre varianter av denne på en blanding av norsk og svensk. De fleste er fra Sverige, men en del trykk kommer fra Finland også. Visa har vært kjent siden 1893, men opprinnelig var dette en engelsk sjømannsvise som kom på trykk i 1885 under tittelen «There Was a Sailor from Dover». I Finland er den ennå sjømannsvise, men den norske/svenske versjonen ble altså rallarsang. På en del skillingstrykk er ikke navnet Cecilia brukt, men Särling og Serlin. Visa er innspilt på Frem fra Glemselen kap. 4 med Rita Engebretsen.
Transponerende instrument

Et transponerende instrument er et musikkinstrument som ikke noteres som det klinger. Hvis f.eks en som spiller på en trompet som er stemt i B leser en C på notene sine, vil tonen han spiller være en B, og man må således transponere trompetstemmen opp en stor sekund når man skal skrive den på noter. Noen instrumenter behandles både som transponerende og som ikke-transponerende instrumenter. Dette gjelder bl.a tuba, trombone og eufonium, som gjerne behandles som transponerende i brassband og ikke-transponerende ellers. En vanlig tenortrombone som er stemt i B har grunntone B(store B), men noteres den transponert i G-nøkkel vil den tonen noteres som c¹, en none over klingende tone. Mange blåseinstrumenter er stemt i Ess eller B, og behandles som transponerende instrumenter. Men det finnes også såkalte oktavtransponerende instrumenter. Dette er instrumenter som er stemt i C, men som noteres en oktav over eller under sitt egentlige leie. Eksempler på dette er kontrafagott og kontrabass, som noteres en oktav opp, og sopranblokkfløyte, som noteres en oktav ned.
Liten sølv

Historie

Liten sølv er antageligvis en av de eldste kaninrasen som finnes. Noen mener den eksisterte før år 0. Liten sølv ble beskrevet av engelskmannen Markham i 1631. Sølvkaninen skal visstnok stedvis ha oppstått i vill tilstand, selv om flere ville sølvkaniner i dag antageligvis er forvillede tamkaniner.

Utseende

Sølvkaninen har normal pels, men hårspissene blir sølvfargede fra og med første felling. En svart sølv blir altså født helt svart, men får sølvfargen etter en tid. Sølvkaniner skilles i mørk, mellom og lys variant. (De mørke har 20 normale hår for hvert sølvhår, mellomvarianten har like mange sølvhår som normalhår, mens den lyse har 20 sølvhår for hvert normalhår.) Både mørkere og lysere varianter finnes. Det er viktig at sølvkaninen ikke får hvite hår, da dette er en feil. Sølvhårene er kun lyse i spissen, og ikke helt ned til huden.
Godkjente grunnfarger til sølvkaninene er svart, blå, brun, viltgrå og viltgul. Voksenvekt: 2,51 til 3,2 kg.
Overkriminalretten

Overkriminalretten ble opprettet ved kgl. res den 9. oktober 1807, foreløpig nedlagt i 1810, gjenopprettet i 1813 og endelig nedlagt i 1815. Den  eldre Overkriminalretten besto av seks medlemmer, den yngre av sju, formannen var stiftamtmannen i Akershus. 
Overkriminalretten ble opprettet da kommunikasjonen mellom Norge og Danmark var brutt, som følge av Napoleonskrigene, og saker ikke kunne komme opp ved den felles Høyesterett I København. Den dømte i siste instans i alle straffesaker som ble reist i Norge. I avviklingsperioden kom domstolen til å overlappe med Høyesterett i Kristiania.
Arkivet etter Overkriminalretten befinner seg i Riksarkivet.
François Gérard

Liv

Gérard var sønn av en franskmann tilknyttet den franske ambassaden i Italia, med italiensk mor. Han kom til Paris allerede som barn, og gikk i lære hos billedhoggeren Augustin Pajou og maleren Jacques-Louis David, som ansatte ham som assistent i 1791, og introduserte ham for flere innflytelsesrike personer som han etterhvert leverte portretter av.
Politisk var det turbulente tider, men Gérard klarte å unngå å bli innblandet i en grad som gikk ut over karrieren, samtidig som han holdt seg inne med de mektige. Han arbeidet seg gjennom den franske revolusjonen (1789) og både Napoléon Bonaparte-regimet og Bourbonerne som fulgte, og høstet stadig ære og nye oppdrag.
Caenoptychia boulleti

Utseende

En nokså liten (vingespenn knapt 30 millimeter), brun sommerfugl. Arten er lett å kjenne på mønsteret av kraftige, mørke streker (lengdestreker i den indre delen, nettmønster i den ytre) på vingene. Bunnfargen på oversiden er brun, på undersiden blekt beige-aktig. På undersiden er det små, røde flekker ves roten av forvingen og ved bakhjørnet av bakvingen.

Utbredelse

Arten er bare kjent fra det sørøstlige Brasil.